PROTOKOL FRA MØDET ONSDAG EFTERMIDDAG DEN 20. MARTS 2019

(2020/C 334/05)

INDHOLD

24. Afstemning om beslutningsforslagene i betænkningerne fra de tre stående udvalg 14

25. Afstemning om beslutningsforslag om uopsættelige spørgsmål 15

26. Rapport om det 17. regionale møde afholdt i Surinam, Paramaribo (det vestindiske område), fra den 28. februar til den 2. marts 2019 -redegørelse ved medformændene 15

27. Opsummering af workshopperne 15

28. Diverse sager 15

29. Tid og sted for den 38. samling i Den Blandede Parlamentariske Forsamling AVS-EU 15

PROTOKOL FRA MØDET ONSDAG EFTERMIDDAG DEN 20. MARTS 2019

Mødet åbnet kl. 14.49.

FORMAND: Louis-Joseph MANSCOUR

Fungerende medformand

24. Afstemning om beslutningsforslagene i betænkningerne fra de tre stående udvalg

Medformanden mindede om afstemningsprocedurerne.

i) AVS-EU-partnerskabets strategiske betydning og dimension (AP/102.726) (Udvalget om Politiske Anliggender) Betænkning af Sebastian Kopulande (Zambia) og Maria Arena Der blev stillet 9 ændringsforslag. Vedtagne ændringsforslag: 3, 4, 5, 8 Forkastede ændringsforslag: 1, 2, 6, 7, 9 Beslutningen som ændret blev vedtaget enstemmigt med 1 stemme hverken for eller imod.

ii) Mulighederne for vedvarende energikilder med henblik på at bringe bæredygtig økonomisk udvikling til AVS-landene og især til fjerntliggende områder (AP/102.723) (Udvalget om Økonomisk Udvikling, Finanser og Handel) Betænkning af Clifford Andre (Seychellerne) og Željana Zovko Der blev ikke stillet nogen ændringsforslag. Beslutningsforslaget blev vedtaget enstemmigt.

iii) Nedbringelse af antallet af børn og unge i AVS-landene, der ikke går i skole (AP/102.722) (Udvalget om Sociale Anliggender) Betænkning af Joseph Yopy Yopy (Papua New Guinea) og Laura Agea Der blev stillet 2 ændringsforslag. S&D-Gruppen anmodede om særskilt afstemning om de to forslag i begge kamre. Forkastede ændringsforslag: 1, 2 Beslutningsforslaget blev vedtaget enstemmigt.

25. Afstemning om beslutningsforslag om uopsættelige spørgsmål

i) Afgørende spørgsmål og udfordringer vedrørende retsstatsprincippet i Den Europæiske Union og AVS-landene (AP 102.754) Der blev stillet 6 ændringsforslag. Vedtagne ændringsforslag: 1-6 Beslutningsforslaget som ændret blev vedtaget enstemmigt.

ii) Miljøkriminalitet (AP 102.755) Der blev stillet 3 ændringsforslag. Vedtagne ændringsforslag: 1,2 Forkastede ændringsforslag: 3 Beslutningsforslaget som ændret blev vedtaget enstemmigt.

26. Rapport om det 17. regionale møde afholdt i Surinam, Paramaribo (det vestindiske område), fra den 28. februar til den 2. marts 2019 -redegørelse ved medformændene

Medformand Joseph Owona Kono og David Martin berettede om det 17. regionale møde (det vestindiske område) og fremhævede de vigtigste emner, der blev drøftet.

Indlæg: André Misiekaba (Surinam), Halifa Sallah (Gambia)

Talerne fremhævede mødets hovedemner: regional integration og sikkerhed, handel og investeringer, energi og klimaændringer, organiseret kriminalitet, naturressourcer, bæredygtig turisme og landbrug samt fremtidige forbindelser mellem AVS og EU og konsekvenserne af Brexit for Cariforum-landene og den regionale økonomiske partnerskabsaftale.

27. Opsummering af workshopperne

Michael Kamano (Guinea) redegjorde kort for workshoppen om landbrug. Inden for rammerne af workshoppen besøgte medlemmerne Research Centre for the Quality Study of Food Products, University of Agronomic Sciences and Veterinary Medicine of Bucharest (USAMV) og Centre for Advanced Research on Materials, Goods and Innovative Products, University Politehnica of Bukarest (UPB). Disse centre for national og international forskning og udvikling er også uddannelsescentre for bachelor- og ph.d.-studier og e-læring. De finansieres ikke kun af den rumænske regering, men også af Den Europæiske Fond for Regionaludvikling og private virksomheder.

Julie Ward redegjorde kort for workshoppen om det rumænske katastrofeberedskabscenter. Siden 2004 har denne institution arbejdet med alle typer af nødsituationer (brande, naturkatastrofer, ulykker og sundhedsmæssige nødsituationer). En gratis nødopkaldsapplikation (112) for mobiltelefoner, der omgående viser opringerens placering, har forbedret reaktionshastigheden og -effektiviteten betydeligt.

28. Diverse sager

Indlæg: Mmadi Hassani Oumouri (Comorerne), Halifa Sallah (Gambia), Hon. Sir Louis H. Straker (Saint Vincent & Grenadinerne), Louis-Joseph Manscour.

Medformanden takkede de rumænske myndigheder og det rumænske folk for den glimrende tilrettelæggelse af mødet og den store gæstfrihed og takkede ligeledes medlemmerne, det fælles sekretariat og tolkene for deres bidrag.

29. Tid og sted for den 38. samling i Den Blandede Parlamentariske Forsamling AVS-EU

Forsamlingens 38. samling finder sted i Rwanda i den første uge af december 2019.

(Mødet hævet kl. 16.04)